SL Uradni list Evropske unije C 111/1

Statut Evropske infrastrukture odprtih presejalnih platform za kemijsko biologijo – Konzorcij Evropske raziskovalne infrastrukture (EU-OPENSCREEN ERIC)

(2018/C 111/01)

Kazalo

PREAMBULA 2

POGLAVJE 1 – SPLOŠNE DOLOČBE 3

Člen 1: Ustanovitev EU-OPENSCREEN ERIC 3

Člen 2: Opredelitve pojmov 3

Člen 3: Cilji in naloge 3

POGLAVJE 2 – ČLANSTVO 4

Člen 4: Članstvo in zastopstvo 4

Člen 5: Status opazovalk in zastopstvo 4

Člen 6: Sprejem novih članic in opazovalk 5

Člen 7: Izstop članice ali opazovalke 5

Člen 8: Prenehanje članstva ali statusa opazovalke 5

POGLAVJE 3 – PRAVICE IN OBVEZNOSTI ČLANIC IN OPAZOVALK 5

Člen 9: Pravice in obveznosti članic 5

Člen 10: Pravice in obveznosti opazovalk 6

POGLAVJE 4 – PARTNERSKE USTANOVE 6

Člen 11: Partnerske ustanove 6

POGLAVJE 5 – UPRAVLJANJE 7

Člen 12: Upravna struktura 7

Člen 13: Skupščina članic 7

Člen 14: Odločanje skupščine članic 8

Člen 15: Generalni direktor 8

Člen 16: Forum partnerske ustanove 9

Člen 17: Svetovalni odbor za znanstvena in etična vprašanja 9

POGLAVJE 6 – FINANCIRANJE 10

Člen 18: Viri EU-OPENSCREEN ERIC 10

Člen 19: Proračunska načela in računovodski izkazi 10

Člen 20: Odgovornost 10

POGLAVJE 7 – POROČANJE EVROPSKI KOMISIJI 10

Člen 21: Poročanje Evropski komisiji 10

POGLAVJE 8 – POLITIKE 10

Člen 22: Politike dostopa za uporabnike 10

Člen 23: Politika ozaveščanja 11

Člen 24: Politika razširjanja 11

Člen 25: Politika o pravicah intelektualne lastnine 11

Člen 26: Politika zaposlovanja 11

Člen 27: Politika javnega naročanja in davčne oprostitve 11

POGLAVJE 9 – TRAJANJE IN LIKVIDACIJA 12

Člen 28: Trajanje in likvidacija 12

POGLAVJE 10 – RAZNO 12

Člen 29: Določbe o ustanovitvi 12

Člen 30: Dostopnost statuta 13

PRILOGA 1 – Seznam članic in opazovalk 14

PRILOGA 2 – Letni finančni prispevki članic, opazovalk in medvladnih organizacij 15

PRILOGA 3 – Politika dostopa 16

PRILOGA 4 – Politika o pravicah intelektualne lastnine 17

PRILOGA 5 – Potencialne partnerske ustanove 19

PREAMBULA

Češka republika

Republika Finska

Zvezna republika Nemčija

Republika Latvija

Kraljevina Norveška

Republika Poljska

Kraljevina Španija

v nadaljnjem besedilu: ustanovitvene članice –

(a) V ŽELJI okrepiti položaj Evrope in zlasti ustanovitvenih članic v svetu ter olajšati sodelovanje prek nacionalnih meja na področju kemijske biologije;

(b) OB UPOŠTEVANJU neskončne raznolikosti možnih kemijskih struktur in široke kompleksnosti bioloških znanosti;

(c) OB UPOŠTEVANJU, da je dostop do najnaprednejših tehnologij, kemijskih, bioloških in informacijskih virov, vedenja in strokovnega znanja za večino evropskih raziskovalcev na področju kemijske biologije pogosto omejen;

(d) OB UGOTOVITVI, da morajo evropske države preseči razdrobljenost in zagotoviti odprt dostop ter tako okrepiti konkurenčnost Evrope na področju kemijske biologije in znanosti o življenju na splošno;

(e) NA TEMELJU časovnega načrta Evropskega strateškega foruma za raziskovalne infrastrukture (ESFRI), ki je opredelil evropsko infrastrukturo odprtih presejalnih platform za kemijsko biologijo (EU-OPENSCREEN) kot distribuirano raziskovalno infrastrukturo v podporo kemijski biologiji in povezanim znanostim o življenju z zagotavljanjem dostopa do tehnologij, strokovnega znanja, podatkov in usposabljanja ter izobraževalnih programov prek nacionalnih meja; ob spodbujanju izmenjave podatkov; ob izvajanju skupnih standardov visoke kakovosti; ob krepitvi sodelovanja med raziskovalci iz akademskih krogov in industrijo ter spodbujanju strukturiranja nacionalnih infrastruktur;

(f) OB PRIZNAVANJU, da članstvo v EU-OPENSCREEN ERIC kemikom, biologom, kliničnim zdravnikom, inženirjem in strokovnjakom s področja informacijske tehnologije omogoča sodelovanje in izkoriščanje prednosti zbirke spojin in podatkovne zbirke EU-OPENSCREEN ter tako krepi privlačnost in konkurenčnost nacionalnih raziskovalnih dejavnosti na področju kemijske biologije z močnim učinkom za raziskovalne zmogljivosti, inovacije in zdravje;

(g) S POZIVOM drugim državam, naj sodelujejo v skupnih dejavnostih v skladu z naslednjim statutom,

SO SE DOGOVORILE O NASLEDNJEM:

POGLAVJE 1

SPLOŠNE DOLOČBE

Člen 1

Ustanovitev EU-OPENSCREEN ERIC

1. Ustanovi se Evropska infrastruktura odprtih presejalnih platform za kemijsko biologijo – Konzorcij evropske raziskovalne infrastrukture (EU-OPENSCREEN). EU-OPENSCREEN ima pravno obliko Konzorcija evropske raziskovalne infrastrukture (ERIC) (v nadaljnjem besedilu: EU-OPENSCREEN ERIC).

2. Statutarni sedež EU-OPENSCREEN ERIC je v Berlinu v Nemčiji.

3. Delovni jezik EU-OPENSCREEN ERIC je angleščina.

Člen 2

Opredelitve pojmov

V tem statutu imajo naslednje besede ali izrazi naslednje pomene, razen če sobesedilo ne določa drugače:

„članica“ pomeni subjekt v skladu s členom 4;

„ustanovitvena članica“ pomeni subjekt v skladu s členom 4;

„opazovalka“ pomeni subjekt v skladu s členom 5;

„partnerska ustanova“ pomeni subjekt v skladu s členom 11;

„uporabnik“ pomeni pravni subjekt, čigar znanstveniki želijo dostopati do storitev in virov EU-OPENSCREEN ERIC. Ni nujno, da se „uporabnik“ nahaja v državi, ki je članica ali opazovalka;

„uporabnik, ki daje na voljo analizo“ pomeni pravni subjekt, čigar znanstveniki dajo na voljo sistem preizkušanja (analizo), ki se bo uporabljal za pregledovanje zbirke spojin EU-OPENSCREEN;

„uporabnik, ki daje na voljo spojino“ pomeni pravni subjekt, čigar znanstveniki dajo na voljo spojine, ki bodo vključene v zbirko spojin EU-OPENSCREEN;

„uporabnik podatkovne zbirke“ pomeni pravni subjekt, čigar znanstveniki uporabljajo podatkovno zbirko EU-OPENSCREEN;

„nacionalno vozlišče“ pomeni partnersko ustanovo, ki jo je imenovala njena država gostiteljica za povezovanje EU-OPENSCREEN-ERIC in lokalne znanstvene skupnosti, krepitev povezave med nacionalno znanstveno skupnostjo (uporabniki) in distribuirano raziskovalno infrastrukturo ter krepitev zaupanja v infrastrukturo in spodbujanje sodelovanja znanstvenikov (npr. uporabniki, ki dajo na voljo analizo, uporabniki, ki dajo na voljo spojino);

„osrednji urad“ je urad EU-OPENSCREEN ERIC, ki se nahaja v Berlinu. Vse procese v zvezi z organizacijo in izvajanjem nalog EU-OPENSCREEN ERIC izvaja osebje urada;

„država članica gostiteljica“ pomeni državo, v kateri se nahaja statutarni sedež EU-OPENSCREEN ERIC;

„poslovnik“ pomeni dodatni, pomožni in interni dokument k temu statutu v skladu s členom 13(5), ki predstavlja celovit sklop določb, ki urejajo vse dejavnosti v okviru EU-OPENSCREEN ERIC.

Člen 3

Cilji in naloge

1. EU-OPENSCREEN ERIC ustanovi, upravlja in razvija po vsej Evropi razširjeno raziskovalno infrastrukturo, ki zajema presejalne platforme ter kemijske in biološke obrate, da bi se raziskovalcem olajšal dostop do virov, orodij in objektov ter podpiralo visokokakovostno raziskovanje molekularnih mehanizmov bioloških procesov.

2. EU-OPENSCREEN ERIC infrastrukturo upravlja na neprofitni osnovi. Kljub temu lahko EU-OPENSCREEN ERIC opravlja nekatere gospodarske dejavnosti, če so tesno povezane z njegovo glavno nalogo in ne ogrožajo njenega izvajanja.

3. Za opravljanje svojih nalog EU-OPENSCREEN ERIC izvaja in usklajuje dejavnosti, med drugim tudi:

(a) razvija, gradi in vzdržuje evropsko zbirko spojin kemijske biologije;

(b) razvija, gradi in vzdržuje osrednjo podatkovno zbirko rezultatov presejanj;

(c) vzpostavi in vzdržuje glavni urad za usklajevalne dejavnosti;

(d) organizira in usklajuje visokokakovostne infrastrukturne storitve, ki temeljijo na usklajenih postopkih in standardih kakovosti;

(e) raziskovalcem omogoča učinkovit dostop do virov in storitev EU-OPENSCREEN ERIC ter njegovih partnerskih ustanov v skladu s pravili iz tega statuta;

(f) vzpostavlja sodelovanje z drugimi evropskimi in mednarodnimi raziskovalnimi infrastrukturami z namenom zagotavljanja pomoči raziskovalni skupnosti pri interdisciplinarnih raziskovalnih vprašanjih;

(g) razširja orodja in podatke za javno uporabo;

(h) sodeluje pri izmenjavi z ustreznimi industrijskimi sektorji brez poseganja v člen 3(2) Uredbe Sveta (ES) št. 723/2009 (1).

POGLAVJE 2

ČLANSTVO

Člen 4

Članstvo in zastopstvo

1. Subjekti v skladu s členom 9(1) Uredbe (ES) št. 723/2009 lahko sodelujejo v EU-OPENSCREEN ERIC kot članice ali opazovalke. Članice v času, ko Evropska komisija EU-OPENSCREEN podeli status ERIC, se navajajo kot „ustanovitvene članice“.

2. Vsaka članica lahko imenuje subjekt, ki jo zastopa. Subjektu, ki zastopa članico, se dovoli zastopanje pri vseh notranjih vprašanjih EU-OPENSCREEN ERIC. Članica obvesti generalnega direktorja o vsaki spremembi subjekta, ki jo zastopa.

3. Članice in subjekti, ki jih zastopajo, so navedeni v Prilogi 1 k Statutu. Prilogo bo posodabljal generalni direktor.

Člen 5

Status opazovalk in zastopstvo

1. Subjekti, ki želijo postati člani EU-OPENSCREEN ERIC, vendar se še ne morejo pridružiti kot člani, lahko postanejo opazovalke z omejenimi pravicami in obveznostmi v skladu s členom 10. Udeležba kot opazovalka v EU-OPENSCREEN ERIC bo omejena na tri leta. O podaljšanju lahko odloči skupščina članic za vsak primer posebej.

2. Vsaka opazovalka lahko imenuje subjekt, ki jo zastopa. Subjektu, ki jo zastopa, je dovoljeno zastopanje opazovalke pri vseh notranjih vprašanjih EU-OPENSCREEN ERIC. Opazovalka obvesti generalnega direktorja o vsaki spremembi v zvezi s subjektom, ki jo zastopa.

3. Opazovalke in njihovi subjekti, ki jih zastopajo, so navedeni v Prilogi 1 k statutu. Prilogo posodablja generalni direktor.

Člen 6

Sprejem novih članic in opazovalk

Pogoji za sprejem novih članic in opazovalk so:

(a) za sprejem je potrebna odobritev skupščine članic v skladu z večinami, določenimi v členu 14;

(b) v pisni vlogi se opiše, kako prosilka prispeva k ciljem in nalogam EU-OPENSCREEN ERIC, opisanim v členu 3, in kako bo izpolnjevala obveznosti iz člena 9 oziroma 10.

Člen 7

Izstop članice ali opazovalke

1. Članice lahko izstopijo na podlagi pisnega zahtevka dvanajst mesecev pred izstopom. V prvih petih letih članstva ne sme izstopiti nobena članica, razen če je postala članica za določeno krajše obdobje.

2. Opazovalka lahko izstopi na podlagi pisnega zahtevka dvanajst mesecev pred izstopom.

3. Izstopajoče članice in opazovalke morajo v času postopka izstopa izpolnjevati vse obveznosti iz člena 9(2) ali člena 10(2).

Člen 8

Prenehanje članstva ali statusa opazovalke

1. Skupščina članic lahko po zaslišanju zadevne članice ali opazovalke zaključi njeno članstvo ali status opazovalke, če članica ali opazovalka:

(a) resno krši eno ali več svojih obveznosti iz tega statuta ali

(b) povzroči oziroma bi lahko povzročila resne motnje v delovanju EU-OPENSCREEN ERIC, kar bi povzročilo ohromitev notranjih postopkov ali oviralo zagotavljanje storitev EU-OPENSCREEN ERIC.

2. Ob glasovanju o prenehanju statusa članice ali opazovalke, zadevna članica nima glasovalnih pravic v zvezi s predlaganim sklepom in se večine iz člena 14 ustrezno prilagodijo.

3. Članice in opazovalke morajo v tekočem postopku prenehanja izpolnjevati vse obveznosti iz člena 9(2) ali člena 10(2). Vendar prenehanje začne učinkovati tudi, če obveznosti niso izpolnjene.

POGLAVJE 3

PRAVICE IN OBVEZNOSTI ČLANIC IN OPAZOVALK

Člen 9

Pravice in obveznosti članic

1. Pravice članic:

(a) Vsaka članica se lahko udeleži skupščine članic z glasovalno pravico. Članice v obvestilu o imenovanju navedejo ime delegata oz. imena delegatov z glasovalno pravico.

(b) Vsaka članica lahko sodeluje v vseh postopkih in odločanju o vseh zadevah, ki se nanašajo na EU-OPENSCREEN ERIC.

(c) Uporabniki, ki se nahajajo državi članici, imajo dostop do storitev, podpore in dogodkov EU-OPENSCREEN ERIC. Za dostop veljajo pogoji, kot so določeni v politiki dostopa v skladu s Prilogo 3 k Statutu.

(d) Vsaka članica lahko imenuje nacionalno vozlišče in dodatne kontaktne točke, kot jih šteje za potrebne na nacionalni ravni. Nadaljnje podrobnosti so določene v poslovniku.

2. Obveznosti članic

(a) Vsaka članica plača letni prispevek, kot ga določi skupščina članic v skladu z načeli o članarini iz Priloge 2 k Statutu.

(b) Vsaka članica imenuje eno ali več nacionalnih partnerskih ustanov. Vsaka članica podpira svoje partnerske ustanove pri ponudbi storitev v skladu s členom 11.

Člen 10

Pravice in obveznosti opazovalk

1. Pravice opazovalk

(a) Vsaka opazovalka se lahko udeleži skupščine članic, pri čemer nima glasovalne pravice.

(b) Uporabniki, ki se nahajajo v državi opazovalki, imajo dostop do storitev, podpore in dogodkov EU-OPENSCREEN ERIC. Za dostop veljajo pogoji, kot so določeni v politiki dostopa v skladu s Prilogo 3 k Statutu.

(c) Vsaka opazovalka lahko določi kontaktne točke, kot jih šteje za potrebne na nacionalni ravni. Nadaljnje podrobnosti so določene v poslovniku.

2. Dolžnosti opazovalk

Vsaka opazovalka plača letni prispevek, kot ga določi skupščina članic v skladu z načeli iz Priloge 2 k Statutu.

POGLAVJE 4

PARTNERSKE USTANOVE

Člen 11

Partnerske ustanove

1. Partnerske ustanove so subjekti z znanstvenimi in tehnološkimi zmogljivostmi in imajo same po sebi ali prek organizacije, katere del so, pravno sposobnost za podpisovanje zavezujočih sporazumov o ravni storitev z EU-OPENSCREEN ERIC. Zagotavljajo storitve za raziskovalce, kot so presejanje, razvoj analize ali kemijska optimizacija bioloških aktivnih spojin.

2. Pogoji za sprejem partnerske ustanove so:

(a) partnersko ustanovo mora imenovati članica ali članica prosilka. Nahajati se mora v imenujoči državi;

(b) članica ali članica prosilka, ki imenuje partnersko ustanovo, predloži pisni predlog skupščini članic;

(c) predlog oceni odbor za ocenjevanje, ki ga imenuje skupščina članic. Odbor za ocenjevanje je neodvisna priložnostna struktura, ki jo sestavljajo mednarodni znanstveni strokovnjaki. Nadaljnje podrobnosti so določene v poslovniku. Odbor za ocenjevanje upošteva naslednja merila: (i) znanstveno kakovost, odličnost in dobro znanstveno prakso, (ii) zmogljivosti in vire ter njihovo razpoložljivost za zagotavljanje storitev v okviru EU-OPENSCREEN ERIC, (iii) strategijo za trajnost, (iv) pričakovano dodano vrednost za EU-OPENSCREEN ERIC, kot je dodatek nove zmogljivosti ali izboljšanje obstoječih.

(d) Skupščina članic odloči o predlogu, ki temelji na izidu ocene. Odločitve o partnerskih ustanovah, ki jih predlagajo članice prosilke, se lahko sprejmejo šele po odločitvi o članstvu članice prosilke.

(e) Partnerska ustanova sama ali prek organizacije, katere del je, podpiše sporazum o ravni storitev z EU-OPENSCREEN ERIC, v katerem se določijo pravice in dolžnosti, ki urejajo njuno razmerje, vključno z dogovorom o obravnavi pravic intelektualne lastnine.

3. Partnerske ustanove, ki jih imenujejo ustanovne članice, se lahko slovesno predstavijo na ustanovni seji EU-OPENSCREEN ERIC, če:

(a) so bile predhodno ocenjene po merilih iz člena 11(2)(c);

(b) je bila ocena pozitivna in jo je odobrila skupščina članic.

Partnerske ustanove, ki so bile imenovane, so navedene v Prilogi 5 k Statutu.

4. Partnerske ustanove:

(a) izvajajo določene storitve, kot so opisane v sporazumu o ravni storitev;

(b) se posvetujejo z drugimi partnerskimi ustanovami pri dajanju virov, orodij in storitev na voljo raziskovalcem;

(c) se udeležujejo foruma partnerskih ustanov iz člena 16.

5. Pogoji prenehanja ali izstopa partnerske ustanove se določijo v poslovniku.

POGLAVJE 5

UPRAVLJANJE

Člen 12

Upravna struktura

Upravljanje zajema naslednje organe:

(a) skupščino članic,

(b) generalnega direktorja.

Člen 13

Skupščina članic

1. Skupščina članic je najvišji in končni organ upravljanja EU-OPENSCREEN ERIC ter je v celoti pooblaščena za sprejemanje odločitev. Skupščina članic je v skladu z določbami tega statuta odgovorna za splošno usmerjanje in nadzor EU-OPENSCREEN ERIC.

2. Skupščina članic se ustanovi na prvi seji članic po ustanovitvi EU-OPENSCREEN ERIC.

3. Skupščino članic sestavljajo zastopniki članic in opazovalk. Vsaka članica ali opazovalka za skupščino članic imenuje največ dva delegata, vsakega izmed njiju pa lahko zastopa pooblaščenec. Vsaka članica ima en glas. Opazovalke nimajo glasovalne pravice.

4. Skupščina članic se sestaja vsaj enkrat letno. Na zahtevo najmanj tretjine članic ali generalnega direktorja predsednik skliče dodatne seje.

5. Skupščina članic:

(a) pripravlja in spreminja interni poslovnik;

(b) razpravlja in odloča o strategiji, strukturi upravljanja ter politiki o pravicah intelektualne lastnine in jih spreminja;

(c) odloča o vseh vprašanjih, ki so tesno povezana s proračunskimi, kot je opredelitev finančnih prispevkov, ki se zahtevajo za status članice ali opazovalke;

(d) odobri letno poročilo in delovni načrt, vključno z letnim proračunom in revidiranimi računovodskimi izkazi;

(e) odloči o predlogih sprememb Statuta in jih pošlje Evropski komisiji v odobritev;

(f) sprejme in zaključi članstvo članic in status opazovalk ter odloči o likvidaciji EU-OPENSCREEN ERIC;

(g) izvoli, odobri in prekliče predsednika in podpredsednika skupščine članic ter določi njun mandat;

(h) imenuje, suspendira ali razreši generalnega direktorja in mu zagotavlja smernice ter usmeritve;

(i) imenuje ali razreši člane svetovalnega odbora za znanstvena in etična vprašanja;

(j) po potrebi ustanovi dodatne organe, strukture na delovni ravni in svetovalne odbore ter opredeli njihove naloge in odločitve;

(k) odloči o politiki dostopa za uporabnike v okviru načel iz Priloge 3 k Statutu

(l) in odloči o kateri koli drugi zadevi, ki je potrebna za izpolnitev nalog EU-OPENSCREEN ERIC.

Člen 14

Odločanje skupščine članic

1. Sklepčnost je dosežena, če je prisotnih 75 % članic, ki predstavljajo 75 % letnih obveznih prispevkov članic. Če sklepčnost ni dosežena, se čim prej skliče nova seja z novim vabilom ter istim dnevnim redom.

2. Skupščina članic si čim bolj prizadeva za soglasje pri vseh odločitvah. Mogoče se je vzdržati glasovanja. Vzdržanje se ne šteje kot ovira za soglasje.

3. Če soglasja ni, za sprejetje odločitve zadošča navadna večina prisotnih članic, ki glasujejo, razen če v členu 14(5) ali (6) ni izrecno določeno drugače.

4. Če je glasovanje neodločeno, ima odločilni glas večina obveznih prispevkov.

5. Soglasje zahtevajo odločitve o naslednjih zadevah:

(a) predlogih za spremembo statuta,

(b) dolgotrajnem delu in finančnem načrtu,

(c) spremembah Priloge 2 k Statutu.

6. Za odločitve o naslednjih zadevah je potrebno strinjanje vsaj 75 % vseh članic, ki predstavljajo vsaj 75 % letnih obveznih prispevkov članic:

(a) sprejetju notranjega poslovnika ali njegovih sprememb,

(b) odobritvi in spremembi letnega delovnega načrta in proračuna,

(c) odobritvi letnega poročila in revidiranih računovodskih izkazov,

(d) likvidaciji EU-OPENSCREEN ERIC,

(e) sprejemu, podaljšanju ali prenehanju statusa članice ali opazovalke,

(f) imenovanju, ponovnem imenovanju, suspenzu ali razrešitvi generalnega direktorja.

7. Članica, ki zamuja s plačilom finančnega prispevka na koncu proračunskega leta, nima glasovalnih pravic. Sklepčnost in večine se ustrezno prilagodijo.

Člen 15

Generalni direktor

1. Generalni direktor je pravni zastopnik EU-OPENSCREEN ERIC, ki je odgovoren za vsakodnevno upravljanje.

2. Generalnega direktorja imenuje skupščina članic za obdobje največ petih let z možnostjo enkratne ponovne izvolitve. Nadaljnje podrobnosti so določene v poslovniku.

3. Generalni direktor pri izvajanju svojih odgovornosti upošteva smernice in odločitve, ki jih sprejme skupščina članic.

4. Generalnemu direktorju pomaga osebje osrednjega urada.

5. Generalni direktor:

(a) je odgovoren za učinkovito upravljanje EU-OPENSCREEN ERIC in zagotavljanje izvrševanja odločitev skupščine članic;

(b) vodi izvajanje delovnega programa, vključno z ustanovitvijo služb EU-OPENSCREEN ERIC in odhodki proračuna;

(c) sklepa pogodbe in izvaja druge pravne in upravne postopke;

(d) imenuje, nadzoruje in razrešuje osebje EU-OPENSCREEN ERIC;

(e) poroča skupščini članic in je odgovoren za finance EU-OPENSCREEN ERIC ter upoštevanje vseh pravnih zahtev pri razvoju nalog in dejavnosti;

(f) po posvetovanju s forumom partnerske ustanove pripravi in predloži osnutek letnega delovnega načrta in proračun ter dolgoročni delovni in finančni načrt EU-OPENSCREEN ERIC;

(g) skupščini članic zagotavlja letno poročilo o delovnem načrtu, vključno z računovodskimi izkazi, opravljenimi nalogami, neopravljenimi nalogami in ustreznimi pojasnili ali popravljalnimi ukrepi, najpozneje tri mesece po koncu vsakega računovodskega leta;

(h) pripravi in po odobritvi skupščine članic predloži vso dokumentacijo, ki jo zahteva Evropska komisija;

(i) pripravi seje skupščine članic in se jih udeležuje;

(j) udeležuje se sestankov foruma partnerske ustanove.

Člen 16

Forum partnerske ustanove

1. Forum partnerske ustanove je stalen organ in ga sestavlja po en predstavnik iz vsake partnerske ustanove in en predstavnik vsakega nacionalnega vozlišča, če je ustrezno. Vsaka partnerska ustanova imenuje svojega predstavnika. Predstavniki partnerske ustanove iz svojih vrst imenujejo predsednika.

2. Forum partnerske ustanove:

(a) svetuje generalnemu direktorju pri pripravi letnega delovnega načrta in proračuna ter drugih zadevah na zahtevo generalnega direktorja;

(b) podpira generalnega direktorja pri izvajanju letnega delovnega načrta in proračuna, za omogočanje učinkovitega vzajemnega sodelovanja med partnerskimi ustanovami;

(c) zagovarja potrebe partnerskih ustanov v okviru EU-OPENSCREEN ERIC;

(d) lahko oblikuje svoj poslovnik, ki ga odobri skupščina članic.

Člen 17

Svetovalni odbor za znanstvena in etična vprašanja

1. Svetovalni odbor za znanstvena in etična vprašanja sestavljajo neodvisni in mednarodno priznani znanstveniki in/ali strokovnjaki, ki delujejo v lastnem imenu.

2. Svetovalni odbor za znanstvena in etična vprašanja svetuje o vseh vprašanjih, vključno z etičnimi vprašanji, ki jih zastavi skupščina članic. Nadaljnje podrobnosti so določene v poslovniku.

3. Skupščina članic člane svetovalnega odbora za znanstvena in etična vprašanja imenuje za obdobje treh let. Skupščina članic lahko njihov mandat podaljša enkrat za enako obdobje.

POGLAVJE 6

FINANCIRANJE

Člen 18

Viri EU-OPENSCREEN ERIC

Viri EU-OPENSCREEN ERIC vključujejo naslednje:

(a) prispevke članic in opazovalk, kot je opisano v Prilogi 2 k statutu;

(b) druge vire v okviru zakonskih omejitev in pod pogoji, ki jih odobri skupščina članic.

Člen 19

Proračunska načela in računovodski izkazi

1. Redno finančno leto EU-OPENSCREEN ERIC je koledarsko leto.

2. Proračun se določi in izvaja, računovodski izkazi pa pripravijo v skladu z načeli preglednosti in dobrega finančnega poslovodenja.

3. Vse postavke prihodkov in odhodkov EU-OPENSCREEN ERIC se vključijo v načrte, ki se pripravijo za vsako proračunsko leto, in prikažejo v letnem proračunu.

4. Računovodskim izkazom EU-OPENSCREEN ERIC je priloženo poročilo o uspešnosti, proračunskem in finančnem poslovodenju v proračunskem letu.

5. EU-OPENSCREEN ERIC ima ločene evidence za svoje gospodarske in negospodarske dejavnosti.

Člen 20

Odgovornost

1. Odgovornost članic in opazovalk za dolgove EU-OPENSCREEN ERIC je omejena na njihove ustrezne prispevke.

2. EU-OPENSCREEN ERIC sklene ustrezna in sorazmerna zavarovanja, da se pokrijejo tveganja v zvezi z njegovo gradnjo in delovanjem.

POGLAVJE 7

POROČANJE EVROPSKI KOMISIJI

Člen 21

Poročanje Evropski komisiji

EU-OPENSCREEN ERIC pripravi letno poročilo o dejavnostih, ki vsebuje zlasti znanstvene, operativne in finančne vidike njegovih dejavnosti. Poročilo odobri skupščina članic ter se predloži Evropski komisiji in zadevnim javnim organom v šestih mesecih po zaključku ustreznega proračunskega leta. To poročilo se da na voljo javnosti na spletišču ERIC EU-OPENSCREEN.

POGLAVJE 8

POLITIKE

Člen 22

Politike dostopa za uporabnike

1. EU-OPENSCREEN ERIC uporabnikom omogoča dostop do svojih storitev in virov v skladu s politiko iz Priloge 3 k Statutu.

2. Obstaja več kategorij uporabnikov. O različnih pristojbinah in obsegu dostopa za te kategorije odloča skupščina članic.

Člen 23

Politika ozaveščanja

1. EU-OPENSCREEN ERIC spodbuja izgradnjo mreže kemijske biologije in skupnosti v Evropi ter spodbuja raziskovalce k lotevanju novih in inovativnih projektov na področju znanosti o življenju ter uporabi EU-OPENSCREEN ERIC v njihovih dejavnostih visokošolskega izobraževanja.

2. EU-OPENSCREEN ERIC spodbuja visokokakovostne raziskave in podpira kulturo „najboljših praks“, vključno z dejavnostmi usposabljanja.

Člen 24

Politika razširjanja

Uporabniki storitev in virov EU-OPENSCREEN ERIC zagotovijo, da so rezultati njihovih raziskav po preteku prehodnega obdobja dveh let javno dostopni v osrednji podatkovni zbirki EU-OPENSCREEN ERIC. To obdobje se lahko na zahtevo podaljša na skupno največ tri leta. Kljub temu se spoštujejo obstoječe pravice in obveznosti.

Člen 25

Politika o pravicah intelektualne lastnine

1. Izraz „intelektualna lastnina“ se razlaga v skladu s členom 2 Konvencije o ustanovitvi Svetovne organizacije za intelektualno lastnino, podpisane 14. julija 1967.

2. EU-OPENSCREEN ERIC je lahko imetnik intelektualne lastnine, kadar prispevek EU-OPENSCREEN ERIC krije inovativni proces. Dodatne podrobnosti v zvezi s politiko o pravicah intelektualne lastnine EU-OPENSCREEN ERIC se določijo v Prilogi 4 k Statutu in v poslovniku.

3. Prihodki, ustvarjeni s pravicami intelektualne lastnine EU-OPENSCREEN ERIC, se porabijo za dejavnosti EU-OPENSCREEN ERIC, in sicer do praga, določenega v poslovniku. O uporabi prihodkov, ki presegajo ta prag, odloča skupščina članic.

4. Nobena določba v tem statutu ne sme biti razumljena kot poskus spreminjanja obsega in uporabe pravic intelektualne lastnine ter dogovorov o delitvi koristi, kot so določeni z ustreznimi zakoni in predpisi članic in opazovalk ter mednarodnimi sporazumi, katerih pogodbenice so.

Člen 26

Politika zaposlovanja

1. EU-OPENSCREEN ERIC je delodajalec, ki upošteva načelo enakih možnosti. Za vsako prosto delovno mesto izbere najboljšega kandidata. Politiko zaposlovanja EU-OPENSCREEN ERIC ureja zakonodaja države, v kateri je osebje zaposleno.

2. Izbirni postopki za delovna mesta v EU-OPENSCREEN ERIC so pregledni, nediskriminatorni in zagotavljajo enake možnosti. Izbira kandidatov in zaposlovanje nista diskriminatorna.

Člen 27

Politika javnega naročanja in davčne oprostitve

1. EU-OPENSCREEN ERIC kandidate in ponudnike za javna naročila obravnava enako in brez diskriminacije, ne glede na to, ali imajo sedež v Evropski uniji ali ne. Vsa javna naročila upoštevajo načela preglednosti, nediskriminacije in konkurence. Javno naročanje inovacij se lahko določi kot merilo. Podrobnosti so določene v poslovniku.

2. Javna naročila, ki jih izvajajo partnerske ustanove, upoštevajo potrebe EU-OPENSCREEN ERIC, tehnične zahteve in specifikacije, ki jih izdajo ustrezni organi. Nadaljnje podrobnosti so določene v poslovniku. Sporazum med partnersko ustanovo in EU-OPENSCREEN ERIC vključuje ustrezno določbo.

3. Davčne oprostitve na podlagi točke (g) člena 143(1) in točke (b) člena 151(1) Direktive Sveta 2006/112/ES (2) in v skladu s členoma 50 in 51 Izvedbene uredbe Sveta (EU) št. 282/2011 (3) se uporabljajo za nakupe blaga in storitev, ki so namenjeni za uradno uporabo EU-OPENSCREEN ERIC, ki jih nabavlja in plača EU-OPENSCREEN ERIC ter za katere znesek DDV, ki ga je treba povrniti, presega 25 EUR na račun. Javna naročila posameznih članov niso upravičena do teh oprostitev. Oprostitve plačila trošarin se ne odobrijo za blago in storitve, namenjene za osebno uporabo zaposlenih pri EU-OPENSCREEN ERIC ali tretjih oseb.

4. Trošarinskemu blagu, kakor je opredeljeno v točkah (b) in (c) člena 1(1) Direktive Sveta 2008/118/ES (4), se lahko odobri oprostitev plačila trošarine v skladu s točko (b) člena 12(1) navedene direktive, če je to trošarinsko blago namenjeno izključno za uradno uporabo ERIC ter ga nabavlja in plača ERIC. Oprostitev plačila trošarin se ne odobri za trošarinsko blago, namenjeno za osebno uporabo zaposlenih pri EU-OPENSCREEN ERIC ali tretjih oseb.

5. Trošarine, plačane za energente in električno energijo, kakor so opredeljeni v točki (a) člena 1(1) Direktive 2008/118/ES, se lahko povrnejo v skladu s točko (b) člena 12(1) in členom 12(2) navedene direktive, če so navedeni energenti in električna energija namenjeni izključno za uradno uporabo EU-OPENSCREEN ERIC ter jih nabavlja in plača EU-OPENSCREEN ERIC, znesek trošarin pa presega 25 EUR na račun. Oprostitev plačila trošarin se ne odobri za energente ali električno energijo, namenjene za osebno uporabo zaposlenih pri EU-OPENSCREEN ERIC ali tretjih oseb.

POGLAVJE 9

TRAJANJE IN LIKVIDACIJA

Člen 28

Trajanje in likvidacija

1. EU-OPENSCREEN ERIC se ustanovi za nedoločen čas.

2. EU-OPENSCREEN ERIC se likvidira na podlagi sklepa skupščine članic v skladu s členom 14(6) ali ko število članov pade pod najmanjše število, določeno v členu 9 Uredbe (ES) št. 723/2009.

3. EU-OPENSCREEN ERIC takoj, vsekakor pa najpozneje v desetih dneh po sprejetju sklepa o likvidaciji, o sklepu uradno obvesti Evropsko komisijo.

4. Sredstva, ki ostanejo po plačilu dolgov EU-OPENSCREEN ERIC, se porazdelijo med članice in opazovalke v času prenehanja sorazmerno z njihovimi zbranimi letnimi prispevki.

5. EU-OPENSCREEN ERIC preneha obstajati z dnem, ko Evropska komisija objavi ustrezno obvestilo v Uradnem listu Evropske unije.

POGLAVJE 10

RAZNO

Člen 29

Določbe o ustanovitvi

1. Ustanovitveno sejo skupščine članic skliče država članica gostiteljica čim prej, vendar najpozneje v 45 koledarskih dneh po tem, ko je Evropska komisija odločitev o ustanovitvi EU-OPENSCREEN objavila v Uradnem listu Evropske unije in začne veljati.

2. Država članica gostiteljica obvesti ustanovitvene članice o vsakršnem posebnem nujnem pravnem ukrepu, ki ga je treba pred ustanovno sejo sprejeti v imenu EU-OPENSCREEN ERIC. Če ustanovitvene članice temu ne ugovarjajo v 15 delovnih dneh po prejemu obvestila, pravni ukrep izvede oseba, ki jo uradno pooblasti država članica gostiteljica.

Člen 30

Dostopnost statuta

Ta statut se v skladu s členom 10 Uredbe (ES) št. 723/2009 javno objavi na spletišču EU-OPENSCREEN in na njegovem uradnem sedežu.

(1) Uredba Sveta (ES) št. 723/2009 z dne 25. junija 2009 o pravnem okviru Skupnosti za Konzorcij evropske raziskovalne infrastrukture (ERIC) (UL L 206, 8.8.2009, str. 1).

(2) Direktiva Sveta 2006/112/ES z dne 28. novembra 2006 o skupnem sistemu davka na dodano vrednost (UL L 347, 11.12.2006, str. 1).

(3) Izvedbena uredba Sveta (EU) št. 282/2011 z dne 15. marca 2011 o določitvi izvedbenih ukrepov za Direktivo 2006/112/ES o skupnem sistemu davka na dodano vrednost (UL L 77, 23.3.2011, str. 1).

(4) Direktiva Sveta 2008/118/ES z dne 16. decembra 2008 o splošnem režimu za trošarino in o razveljavitvi Direktive 92/12/EGS (UL L 9, 14.1.2009, str. 12).

PRILOGA 1 Seznam članic in opazovalk V tej prilogi so navedene članice in opazovalke ter subjekti, ki jih zastopajo. Generalni direktor posodobi Prilogo 1 po preklicu ali izstopu ali po vključitvi članic ali opazovalk. Članice Država ali medvladna organizacija Uradni subjekti, ki jo zastopajo Zvezna republika Nemčija Zvezno ministrstvo za izobraževanje in raziskave (Bundesministerium für Bildung und Forschung – BMBF) Kraljevina Norveška Norveški raziskovalni svet (Research Council of Norway – RCN) Češka republika Ministrstvo za šolstvo, mladino in šport (MEYS) Republika Finska Ministry of Education and Culture for the Government of Finland Republika Latvija Latvian Institute of Organic Synthesis (LIOS) Republika Poljska Ministry of Science and Higher Education (MNiSW) Kraljevina Španija Instituto de Salud Carlos III (ISCIII) Opazovalke Država ali medvladna organizacija Uradni subjekti, ki jo zastopajo

PRILOGA 2 Letni finančni prispevki članic, Opazovalk in Medvladnih Organizacij 1. V tej prilogi je naveden mehanizem izračunavanja prispevkov članic in opazovalk. Skupni znesek prispevkov članic in opazovalk kot del prihodkov EU-OPENSCREEN ERIC se opredeli v osnutku letnega delovnega načrta in proračuna EU-OPENSCREEN ERIC. 2. Članarino za medvladne organizacije določi skupščina članic za vsak primer posebej. 3. Po odbitku prispevkov v skladu s točko 2 se četrtina skupnih preostalih prispevkov dodeli v skladu s točko 4 in tri četrtine v skladu s točko 5. 4. Vsaka članica plača enak delež. Država gostiteljica plača dvojni delež članice. Opazovalka plača 30-odstotni delež članice. 5. Prispevki se dodelijo na podlagi kazalnika, opredeljenega kot (BDP_na_prebivalca-8000) x prebivalstvo x faktor_statusa, pri čemer je BDP_na_prebivalca izražen v EUR letno in faktor_statusa = 1 za članice, 0,3 za opazovalke in 2 za državo gostiteljico. 6. Nobena od članic ne plača več kot 50 % skupnega zneska prispevkov ustanovitvenih ali zgodnjih članic/opazovalk. Če glede na zgornji model članarin prispevek članic presega to raven, se razlika razdeli med druge države članice/opazovalke v skladu s točkami 3, 4, in 5. 7. Vsaj 50 % prispevka nove članice ali opazovalke bo namenjen zmanjšanju prispevka starih članic in opazovalk v skladu s točkami 3, 4 in 5.

PRILOGA 3 Politika dostopa 1. Ta priloga opisuje politike za dostop uporabnikov do raziskovalne infrastrukture EU-OPENSCREEN ERIC. 2. EU-OPENSCREEN ERIC je globalno relevanten vir ter privablja uporabnike iz različnih znanstvenih disciplin in geografskih regij. 3. EU-OPENSCREEN ERIC je zavezan nepristranski in pregledni politiki dostopa za olajšanje vstopa najobetavnejših projektov na platforme. Osrednji urad EU-OPENSCREEN ERIC in ustrezne partnerske ustanove ocenijo tehnično izvedljivost vseh projektov. 4. Osrednji urad služi kot enotna dostopovna točka za dostop uporabnikov do strokovnega znanja in objektov EU-OPENSCREEN ERIC ter podpira potencialne uporabnike pri zavarovanju financiranja projekta. 5. Osrednji urad EU-OPENSCREEN ERIC vse potencialne uporabnike obvešča o znanstvenih, tehničnih, upravnih in finančnih zahtevah, ki jih je treba izpolniti za dostop do raziskovalne infrastrukture. O teh zahtevah se dogovori skupščina članic. 6. Različni načini dostopa zajemajo tri glavne skupine uporabnikov raziskovalne infrastrukture: ponudnika analize, ponudnika spojine in uporabnika podatkovne zbirke: (a) dostop, ki temelji na odličnosti; projekti uporabnika, ki daje na voljo analizo in spojine, ki jih v zbirko spojin EU-OPENSCREEN ERIC predložijo uporabniki, ki dajo na voljo spojino, vstopajo na podlagi postopka, ki temelji na odličnosti; (b) tržno usmerjen dostop, ki ne temelji na medsebojnem strokovnem pregledu: industrijski uporabniki in drugi uporabniki s projekti, ki niso bili predmet neodvisnega znanstvenega medsebojnega pregleda, vstopajo na podlagi tržno usmerjenega dostopa, ki ni predmet medsebojnega strokovnega pregleda, ter (c) širok dostop: uporabniki podatkovne zbirke imajo dostop do podatkovne zbirke EU-OPENSCREEN ERIC na podlagi postopka širokega dostopa, da se čim bolj poveča učinek, razpoložljivost in ponovna uporabnost ustvarjenih podatkov. Hkrati je treba zagotoviti, da se ustrezno navede oseba, od katere izvirajo podatki. 7. Da bi izpolnili pogoje za dostop, ki temelji na odličnosti, morajo projekti uporabnikov, ki dajo na voljo analizo, osrednjemu uradu EU-OPENSCREEN ERIC zagotoviti dokumentacijo, ki potrjuje, da je projekt prejel pozitivno oceno v postopku neodvisnega znanstvenega ocenjevanja. Na splošno bi morala biti pozitivna ocena povezana z odobritvijo konkretnega projektnega financiranja s strani zakonsko osnovanih mednarodnih, evropskih, nacionalnih, regionalnih, dobrodelnih, institucionalnih ali podobnih subjektov, ki dodeljujejo nepovratna sredstva. 8. Da bi izpolnili pogoje za dostop, ki temelji na odličnosti, ponudniki spojin zagotovijo spojine, katerih kakovost je nadzorovana z vidika čistosti in identitete ter zadostne fizične količine, da omogoča presejanje projektov uporabnikov. 9. Vsak uporabnik iz držav članic EU-OPENSCREEN ERIC, držav opazovalk in držav, ki še niso povezane z EU-OPENSCREEN ERIC, plača različne dostopovne pristojbine za uporabo storitev raziskovalne infrastrukture za presejanje. 10. Vsi uporabniki upoštevajo načelo EU-OPENSCREEN ERIC glede „odprtega dostopa“ (tj.: pravočasno objavo podatkov v podatkovni zbirki EU-OPENSCREEN ERIC).

PRILOGA 4 Politika o pravicah intelektualne lastnine 1. Ta priloga opisuje politiko o pravicah intelektualne lastnine za uporabnike, ki dostopajo do raziskovalne infrastrukture EU-OPENSCREEN ERIC. 2. Politika o pravicah intelektualne lastnine ERIC EU-OPENSCREEN olajšuje promocijo ustvarjanja znanja in inovacij v evropskem raziskovalnem prostoru tako, da čim bolj poveča učinek in ohranja ponovno uporabnost podatkov v korist skupnosti. 3. EU-OPENSCREEN ERIC je zavezan doseganju: (a) čim širše možne uporabe podatkov prek javne dostopnosti in razširjanja, (b) varstva intelektualne lastnine za poznejšo uporabo, (c) visokih standardov varstva in sledljivosti pravic intelektualne lastnine ter (d) spodbujanja mednarodnih raziskovalnih laboratorijev, da zagotovijo materiale, informacije in podatke, ki so občutljivi z vidika pravic intelektualne lastnine. 4. Politika o pravicah intelektualne lastnine ERIC EU-OPENSCREEN podpira izumitelje pravic intelektualne lastnine pri zaščiti, razvoju in izkoriščanju njihovih rezultatov presejanja in naknadnih izumov. 5. EU-OPENSCREEN ERIC varuje in upošteva pravice intelektualne lastnine ponudnikov spojin, bioanaliz, (informacijske) tehnologije ali povezanega uporabnega znanja na način, ki zagotavlja, da so pripravljeni deliti svoje pravice intelektualne lastnine v okviru EU-OPENSCREEN ERIC. 6. EU-OPENSCREEN ERIC vzpostavi pravne sporazume z uporabniki, ki dajo na voljo spojino. 7. Pravna razmerja med EU-OPENSCREEN ERIC in partnerskimi ustanovami urejajo dvostranski sporazumi o storitvah. 8. EU-OPENSCREEN ERIC zagotovi, da partnerske ustanove v svoje sporazume o storitvah z uporabniki vključijo obveznosti za uporabnike, da pravočasno plačajo pristojbino za obnovo zaloge spojin in razširjajo rezultate prek evropske podatkovne zbirke na področju kemijske biologije. 9. Statut ERIC EU-OPENSCREEN in sporazumi o projektih ne smejo spremeniti obsega in uporabe pravic intelektualne lastnine in sporazumov o delitvi koristi, kot je določeno z ustreznimi zakoni, predpisi in mednarodnimi sporazumi med članicami EU-OPENSCREEN ERIC. 10. Pravni predpisi med EU-OPENSCREEN ERIC in partnerskimi ustanovami varujejo obstoječe in nove pravice intelektualne lastnine uporabnikov. 11. Uporabniki, ki dajo na voljo spojino, EU-OPENSCREEN ERIC zagotovijo spojine za presejanje na podlagi sporazuma o prenosu materialov, s katerim se zagotavlja izmenjava podatkov in pravica do prve zavrnitve prihodnjega partnerstva z uporabniki, ki dajo na voljo analizo. 12. Uporabniki, ki dajo na voljo analizo, se z EU-OPENSCREEN ERIC sporazumevajo v skladu s sporazumi o projektih. 13. Uporabniki podatkovne zbirke, ki dostopajo do javne podatkovne zbirke, morajo sprejeti licenco (podobno licencama Creative Commons ali Open Database), povezano s podatkovno zbirko. 14. Za dovoljenje za rudarjenje delov podatkovne zbirke EU-OPENSCREEN ERIC, ki niso javno dostopni, je treba podpisati sporazum o zaupnosti z EU-OPENSCREEN ERIC in uporabnikom oz. uporabniki, ki so ustvarili zadevni del podatkovne zbirke. 15. Vsak uporabnik v okviru projekta EU-OPENSCREEN vodi ustrezne postopke za varstvo vseh zaupnih informacij, do katerih je bil omogočen dostop njegovim ali njenim sodelavcem ali osebju. 16. Pravice intelektualne lastnine za obstoječe znanje, ki se nanaša na zaščitene spojine v akademski zbirki EU-OPENSCREEN ERIC, obdrži uporabnik, ki daje na voljo spojino, ki je doniral spojino prek nacionalnih vozlišč ali neposredno EU-OPENSCREEN ERIC-u. 17. Pravice intelektualne lastnine za obstoječe znanje za analize, ki jih je zagotovil uporabnik, ki daje na voljo analizo, obdrži uporabnik, ki daje na voljo analizo. 18. Pravice intelektualne lastnine za obstoječe znanje, ustvarjeno znotraj EU-OPENSCREEN ERIC ali partnerske ustanove (npr. povezane s spojinami, tehnologijami, računalniškimi programi), obdrži EU-OPENSCREEN ERIC ali partnerska ustanova. 19. V pogodbah med EU-OPENSCREEN ERIC in uporabniki, ki dajo na voljo spojino, se podrobno določi način, po katerem je treba ravnati s pravicami intelektualne lastnine za obstoječe znanje. 20. Uporabniki EU-OPENSCREEN ERIC obvestijo o vseh patentih, blagovnih znamkah, avtorskih pravicah ali drugih pravicah intelektualne lastnine katere koli osebe, ki je lahko povezana s projektom in obratno. 21. Kadar je z uporabo zaščitenih spojin pridobljen pozitiven rezultat, sta lastnika ustvarjenih pravic intelektualne lastnine uporabnik, ki daje na voljo analizo, in uporabnik, ki daje na voljo spojino. Na splošno sta uporabnik, ki daje na voljo spojino, in uporabnik, ki daje na voljo analizo, soizumitelja ter sta povezana z vsemi pravicami intelektualne lastnine, ki so na novo nastale z njegovo/njeno spojino. 22. Po priporočilih glede vedenja, poročanja, urejanja in publikacije akademskih del v medicinskih revijah (splošno znana kot Vancouverska konvencija), ki jih je oblikovala in nazadnje posodobila decembra 2017 Mednarodna organizacija urednikov medicinskih revij (ICMJE), uporabnik, ki da na voljo spojino, postane soavtor prve akademske publikacije. 23. Medtem ko bodo uporabniki, ki dajo na voljo analizo, prejeli potrjene rezultate svojih presejanj, se uporabnike, ki dajo na voljo spojino, redno in samodejno obvešča s strani EU-OPENSCREEN ERIC, ko so bile njihove spojine presejane. 24. Na splošno pravice intelektualne lastnine za novo znanje pripadajo uporabniku oz. uporabnikom, ki ga je ustvaril. 25. „Pravice intelektualne lastnine za novo znanje“ pomenijo rezultati, vključno s podatki (npr. pozitivni rezultati – hits), uporabnim znanjem in informacijami, ki jih ustvari uporabnik s projektom v fazi I (presejanje) ali fazi II (optimizacija spojine od pozitivnega rezultata do razvoja spojine). 26. EU-OPENSCREEN ERIC ali partnerska ustanova imata lahko v lasti pravice intelektualne lastnine za novo znanje, če se prispevek šteje za inovativnega. 27. Če so rezultati, pridobljeni v okviru EU-OPENSCREEN ERIC, v lasti več kot enega uporabnika, se uporabniki v dobri veri dogovorijo o pogojih zaščite v korist vseh lastnikov, vključno za patente in skupne publikacije. Deleži lastništva bi morali odražati prispevek k rezultatu. 28. Uporabnik, ki daje na voljo analizo, je dolžan stopiti v stik z uporabnikom, ki daje na voljo spojino, da uredi prihodnja vprašanja glede pravic intelektualne lastnine, vključno s strategijami glede patentiranja in publikacij. Lastnik oz. lastniki rezultatov pod pogojem, da je te rezultate mogoče industrijsko ali trgovsko uporabiti, zagotovijo njihovo ustrezno in učinkovito zaščito v skladu z vsemi ustreznimi pravnimi določbami. 29. Če dva ali več uporabnikov zahteva lastništvo za pravice intelektualne lastnine, ustvarjene v okviru EU-OPENSCREEN ERIC in/ali partnerske ustanove, nobeden od uporabnikov ne moti pridobivanja te zaščite (npr. s preložitvijo objave). Tak primer lahko nastane, kadar dva različna uporabnika, ki dajeta na voljo analizo, zahtevata lastništvo za pravice intelektualne lastnine skupaj z uporabnikom, ki daje na voljo spojino, in lastnikom spojine, z uporabo katere je v obeh primerih pridobljen pozitiven rezultat. 30. Uporabnik oz. uporabniki, ki so ustvarili pravice intelektualne lastnine, zagotovijo, da se pravica razpolaganja s pravicami intelektualne lastnine, povezanimi s kakršnimi koli rezultati, ki jih ustvari osebje ali podizvajalci, prenese ali dodeli takemu osebju ali podizvajalcem v skladu z veljavnimi pravnimi zahtevami ali na podlagi ločenih sporazumov o prenosu.